(N á v r h)

Z á k o n

z  ......... 2003

o vojnových veteránoch a o doplnení zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov

	Národná rada Slovenskej republiky sa uzniesla na tomto zákone:
 
Čl. I

§ 1
Predmet úpravy

Tento zákon ustanovuje podmienky priznania postavenia vojnového veterána a pôsobnosť Ministerstva obrany Slovenskej republiky (ďalej len „ministerstvo“) na úseku starostlivosti o vojnových veteránov.

§ 2
Vojnový veterán

(1) Vojnový veterán je štátny občan Slovenskej republiky, ktorému je za podmienok ustanovených týmto zákonom priznané postavenie vojnového veterána.

(2) Postavenie vojnového veterána je možné priznať len osobe podľa odseku 1, ktorá má trvalý pobyt na území Slovenskej republiky a 
a)	vykonával aspoň 90 dní vojenskú službu mimo územia Slovenskej republiky ako príslušník ozbrojených síl Slovenskej republiky alebo ako príslušník ozbrojených síl štátov, ktorých právnym nástupcom je Slovenská republika, a to v rámci mierových pozorovateľských misií, vojenských operácií alebo v rámci plnenia záväzku z medzinárodnej zmluvy o spoločnej obrane proti napadnutiu) alebo
b)	bol do 14. marca 1939 v služobnom pomere vojaka československej armády a v období od   14. marca 1939 do 8. mája 1945 bol účastníkom národného boja za oslobodenie2) alebo
c)	v rokoch 1939 až 1945 ako účastník národného boja za oslobodenie 
1.	bol príslušníkom československej armády v zahraničí alebo v nej vykonával vojenskú službu za podmienok ustanovených osobitným predpisom3) alebo
2.	vykonával vojenskú službu v spojeneckej armáde,
3.	bol príslušníkom prvej československej armády na Slovensku,
4.	bol československým partizánom,4)
5.	sa zúčastnil na Májovom povstaní českého ľudu v máji 1945 a v dôsledku boja utrpel ťažkú ujmu na zdraví, alebo
d)	bol v rokoch 1936 až 1939 československým dobrovoľníkom v Španielsku.

 (3) Podmienka výkonu služby podľa odseku 1 písm. a) sa považuje za splnenú aj vtedy, ak vojak pri výkone tejto služby utrpel služobný úraz.5)

 (4) Účasť na národnom boji za oslobodenie podľa odseku 1 písm. b) a c) sa preukazuje osvedčením vydaným podľa osobitného predpisu.2)

§ 3
Konanie o priznaní postavenia vojnového veterána

(1) O priznaní postavenia vojnového veterána rozhoduje ministerstvo na základe písomnej žiadosti. 

  (2) Žiadosť podľa odseku 1 obsahuje 
a)   titul, meno a priezvisko osoby, ktorá žiadosť podáva (ďalej len „žiadateľ“),
b)	údaj o dosiahnutej vojenskej hodnosti žiadateľa, 
c)	dátum a miesto narodenia žiadateľa, 
d)	adresa trvalého pobytu žiadateľa, 
e)	údaj o štátnom občianstve žiadateľa, 
f)	dôvod skončenia služobného pomeru, ak žiadateľ bol v služobnom pomere,
g)	vlastnoručný podpis žiadateľa.

(3) Žiadosť ďalej obsahuje údaje potvrdzujúce splnenie podmienok podľa § 2 ods. 1. K žiadosti podľa odseku 2 sa priloží fotografia s rozmermi 3 cm x 3,5 cm a overená kópia osvedčenia podľa osobitného predpisu,6) ak bolo toto osvedčenie žiadateľovi vydané.  

(4) Ak žiadateľ spĺňa podmienky podľa § 2 ods. 2 ministerstvo rozhodne o priznaní postavenia vojnového veterána a vydá žiadateľovi preukaz vojnového veterána (ďalej len „preukaz“).

 (5) Ministerstvo rozhodne o priznaní postavenia vojnového veterána do šiestich mesiacov od doručenia žiadosti podľa odseku 1.

(6) Preukaz oprávňuje vojnového veterána
a) zúčastňovať sa na podujatiach vojnových veteránov podľa § 5 písm. e), 
b) na poskytovanie zabezpečenia podľa § 6. 

(7) Vzor preukazu je uvedený v prílohe.

(8) Na konanie podľa tohto zákona sa vzťahuje všeobecný predpis o správnom konaní,7) ak tento zákon neustanovuje inak.

§ 4
Vymenúvanie a povyšovanie vojnových veteránov do vojenských hodností

(1) Vojnového veterána možno vymenovať do vojenskej hodnosti alebo povýšiť do vyššej vojenskej hodnosti.

(2) Vojnového veterána vymenúva do generálskej hodnosti a povyšuje do vyššej generálskej hodnosti prezident Slovenskej republiky; do ostatných vojenských hodností vojnového veterána vymenúva alebo povyšuje minister obrany Slovenskej republiky.
	
(3) Ustanovenie odseku 1 sa nevzťahuje na vojnových veteránov, ktorých možno vymenúvať do vojenských hodností alebo povyšovať do vyšších vojenských hodností podľa osobitného predpisu.8) 

(4) Podrobnosti o vymenúvaní a povyšovaní osôb podľa odseku 1 do vojenských hodností určí prezident Slovenskej republiky.

M i n i s t e r s t v o
§ 5

Ministerstvo
a)	rozhoduje o priznaní postavenia vojnového veterána,
b)	vedie evidenciu vojnových veteránov,
c)	vydáva vojnovým veteránom preukazy,
d)	zabezpečuje starostlivosť o vojnových veteránov podľa § 6,
e)	usporadúva podujatia vojnových veteránov.

§ 6

Ministerstvo vojnovým veteránom 
a)	zabezpečuje vyšetrenia a kontroly zdravotného stavu, dispenzárnu starostlivosť a liečebnú starostlivosť po návrate z výkonu vojenskej služby mimo územia Slovenskej republiky § 2 ods. 1 písm. a), najmä v zdravotníckych zariadeniach v pôsobnosti ministerstva,
b)	poskytuje rekreačnú starostlivosť v rekreačných zariadeniach ministerstva,9)
c)	poskytuje kúpeľnú starostlivosť v kúpeľných ústavoch.10)

Čl. II
 
	Zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení zákona č. 447/2002 Z. z. a zákona č. 534/2002 Z. z. sa mení a dopĺňa takto:
1.	V § 69 sa za odsek 8 vkladá nový odsek 9, ktorý znie: 
„(9) Odseky 1 až 7 sa primerane použijú aj na poskytovanie rekreačnej starostlivosti pre vojnových veteránov.“.
 
Doterajší odsek 9 sa označuje ako odsek 10. 
 
2.     § 69 sa dopĺňa odsekom 11, ktorý znie:
„(11) Ak vojnový veterán nie je zároveň profesionálnym vojakom alebo poberateľom dôchodku z výsluhového zabezpečenia, uhrádza sa rekreačná starostlivosť z príspevku podľa § 94 ods. 1 písm. d).“.
 
3. V § 70 sa za odsek 2 vkladá nový odsek 3, ktorý znie:
„(3) Odseky 1 a 2 sa primerane použijú aj na poskytovanie kúpeľnej starostlivosti pre vojnových veteránov.“.
 
Doterajšie odseky 3 a 4 sa označujú ako odseky 4 a 5.
 
4. § 70 sa dopĺňa odsekom 6, ktorý vrátanie poznámky pod čiarou k odkazu 29a znie:
„(6) Ak vojnový veterán nie je zároveň profesionálnym vojakom alebo poberateľom dôchodku z výsluhového zabezpečenia, náklady na kúpeľnú starostlivosť, ktoré nie sú uhrádzané zo sociálneho poistenia29a) uhrádza ministerstvo zo svojho rozpočtu.“.
 
	Poznámka pod čiarou k odkazu 29a znie:
„29a) Zákon Národnej rady Slovenskej republiky č. 274/1994 Z. z. o Sociálnej poisťovni v znení neskorších predpisov.“.
 
Čl. III
Účinnosť
 
Tento zákon nadobúda účinnosť 1. júla 2003.

                                                                                      Príloha
                                                                                                                    k zákonu č. .../ 2003 Z. z. 

V Z O R

                          Predná strana

Fotografia
3 cm x 3,5 cm

MINISTERSTVO OBRANY SLOVENSKEJ REPUBLIKY
PREUKAZ VOJNOVÉHO VETERÁNA

                                           ..................
                                           Evid. číslo

                                           ................................
                                                      Vojenská hodnosť

                                                     ..........................................................................
                                                      Titul, meno a priezvisko

                                                     .........................................................................
                                                     Dátum a miesto narodenia

.......................................               ......................................                                           
      Dátum a miesto  vydania                                Odtlačok  pečiatky 
                                                                              a podpis riaditeľa VÚSZ                     

                          Zadná strana

                                           
P O U Č E N I E

Preukaz je majetkom Ministerstva obrany Slovenskej republiky a je neprenosný. Každú zmenu alebo stratu preukazu oznámte písomne bez zbytočného odkladu  Ministerstvu obrany Slovenskej republiky.

                                                     

Preukaz je vydaný podľa § 3 ods. 4 zákona č. ... / 2003 Z. z. o vojnových veteránoch a o doplnení zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov.